PATVIRTINTA:

Švenčionėlių lopšelio-darželio

 "Vyturėlis" direktoriaus įsakymu

 2018 m. gruodžio 31 d. Nr. V- 64

  **ŠVENČIONIŲ RAJONO ŠVENČIONĖLIŲ LOPŠELIO - DARŽELIO**

 **"VYTURĖLIS" DARBUOTOJŲ DARBO APMOKĖJIMO SISTEMA**

 **I SKYRIUS**

 **BENDROSIOS NUOSTATOS**

1.Švenčionėlių lopšelio-darželio "Vyturėlis" (toliau - Lopšelis-darželis) darbuotojų darbo apmokėjimo Sistema reglamentuoja darbuotojų, dirbančių pagal darbo sutartis ( toliau- darbuotojai) pareiginės algos pastoviosios dalies nustatymo kriterijus, pareiginės algos pastoviosios dalies koeficiento didinimo kriterijus, nustato darbuotojų kategorijas pagal pareigybes, nurodo kiekvienos pareigybės apmokėjimo formas, pareiginės algos kintamosios dalies mokėjimo tvarką ir sąlygas, priemokų ir materialinių pašalpų mokėjimo tvarką ir sąlygas

 2. Švenčionėlių lopšelio-darželio "Vyturėlis" darbuotojų darbo apmokėjimo sistema yra sudaroma, vadovaujantis Lietuvos Respublikos valstybės ir savivaldybių įstaigų darbuotojų darbo apmokėjimo įstatymu 2017 m. sausio 17 d. Nr. XIII- 198, sistemoje vartojamos sąvokos atitinka Lietuvos Respublikos valstybės ir savivaldybių įstaigų darbuotojų darbo apmokėjimo įstatymo sąvokas.

 3. Darbuotojų darbo užmokestį, priklausomai nuo atitinkamų reikalavimų (išsilavinimo, darbo stažo, kvalifikacinės kategorijos, veiklos sudėtingumo ), taikomų atitinkamos pareigybės darbo apmokėjimui, sudaro pareiginė alga ( pastovioji dalis, kintamoji dalis), taip pat galimos priemokos, premijos:

 3.1. bazinis darbo užmokestis, kuris gali būti nustatomas, kaip valandinis atlygis arba mėnesinė alga;

 3.2. priemokos už papildomą darbą ar papildomų pareigų ar užduočių vykdymą;

 3.3. premijos už pasiektus tikslus, numatytus atitinkamiems darbuotojams ar pareigybėms;

 3.4. premijos, skiriamos paskatinti darbuotoją už gerai atliktą darbą ar veiklos rezultatus.

 4. Lopšelio – darželio darbuotojų pareiginės algos pastovioji dalis nustatoma pareiginės algos koeficientais. Pareiginės algos koeficiento vienetas yra lygus pareiginės algos baziniam dydžiui. Pareiginės algos pastovioji dalis apskaičiuojama atitinkamą pareiginės algos koeficientą dauginant iš pareiginės algos bazinio dydžio.

 **II SKYRIUS**

 **PAREIGYBIŲ GRUPĖS IR LYGIAI**

5. Lopšelio-darželio darbuotojų pareigybės yra keturių lygių:

 5.1. A lygio - pareigybės, kurioms būtinas ne žemesnis kaip aukštasis išsilavinimas (direktorius, direktoriaus pavaduotojas ugdymui, meninio ugdymo pedagogas, logopedas);

 5.2. B lygio - pareigybės, kurioms būtinas ne žemesnis kaip aukštesnysis išsilavinimas ar specialusis vidurinis išsilavinimas, įgytas iki 1995 metų ( lopšelio-darželio auklėtojas, priešmokyklinio ugdymo pedagogas);

 5.3. C lygio - pareigybės, kurioms būtinas ne žemesnis kaip vidurinis išsilavinimas ir įgyta profesinė kvalifikacija ( ūkvedys, virėjas, santechnikas, elektrikas, auklėtojos padėjėja);

 5.4 D lygio - pareigybės, kurioms netaikomi išsilavinimo ir profesinės kvalifikacijos reikalavimai ( virtuvės darbininkas, kiemsargis).

 6. Lopšelio-darželio vadovas tvirtina įstaigos darbuotojų pareigybių sąrašus, naudodamasis Lietuvos Respublikos ūkio ministro patvirtintu Lietuvos profesijų klasifikatoriaus kodu ir pritaikydamas profesijos pavadinimą konkrečiai pareigybei įvardyti.

 7. Lopšelio-darželio vadovas tvirtina įstaigos darbuotojų pareigybių aprašymus vadovaudamasis Valstybės ir savivaldybių įstaigų darbuotojų pareigybių aprašymo metodika.

 8. Su pareigybių aprašymais, darbo apmokėjimo koeficientais darbuotojai supažindinami pasirašytinai.

 **III SKYRIUS**

 **DARBO APMOKĖJIMO ORGANIZAVIMAS**

9. Mėnesinės algos, kitos darbo apmokėjimo formos ir sąlygos, darbo normos nustatomos su darbuotoju sudaromoje darbo sutartyje.

 10. Darbuotojų atliekamo darbo turinys, jo aprašymas, darbuotojams privalomi kvalifikaciniai reikalavimai, jei tokie taikomi atskirai pareigybei, privaloma ir savanoriška kvalifikacijos tobulinimo tvarka nustatomi pareigybių aprašymuose.

 11. Lopšelyje-darželyje taikoma Lietuvos Respublikos Vyriausybės patvirtinta minimalioji mėnesinė alga.

 12. Minimalus darbo užmokestis mokamas už nekvalifikuotą darbą. Nekvalifikuotu darbu laikomas darbas, kuriam atlikti nekeliami jokie specialūs kvalifikacinių įgūdžių ar profesinių gebėjimų reikalavimai.

 13. Kitų lopšelio-darželio kvalifikuotų darbuotojų, išskyrus darbininkus, pareiginės algos pastovioji dalis nustatoma pareiginės algos koeficientais (1 priedas).

 14. Lopšelio-darželio darbuotojų pareiginė alga nustatoma įstaigos vadovo įsakymu.

 15. Pareiginės algos pastoviosios dalies koeficientas nustatomas iš naujo, pasikeitus darbo stažui, kvalifikacinei kategorijai mokyklos direktoriaus įsakymu.

 16. Darbuotojo pareiginės algos pastovioji dalis sulygstama darbo sutartyje pagal šią darbo apmokėjimo sistemą.

 IV **SKYRIUS**

 **MATERIALINĖS PAŠALPOS SKYRIMO TVARKA**

17. Materialinė pašalpa skiriama direktoriaus įsakymu iš įstaigai darbo užmokesčiui skirtų lėšų.

 18. Įstaigos darbuotojams, kurių materialinė būklė tapo sunki dėl jų pačių ligos, šeimos narių ( sutuoktinio, vaiko, motinos, tėvo, brolio, sesers), taip pat išlaikytinių, kurių globėju ar rūpintoju yra paskirtas darbuotojas, ligos ar mirties, stichinės nelaimės ar turto netekimo, jeigu yra darbuotojo rašytinis prašymas ir pateikti atitinkami aplinkybę patvirtinantys dokumentai, gali būti skiriama iki 5 minimaliųjų mėnesinių algų dydžio materialinė pašalpa.

 19. Mirus biudžetinės įstaigos darbuotojui, jo šeimos nariams gali būti išmokama iki 5 minimaliųjų mėnesinių algų dydžio materialinė pašalpa, jeigu yra jo šeimos narių rašytinis prašymas ir pateikti mirties faktą patvirtinantys dokumentai.

 **V SKYRIUS**

 **LOPŠELIO-DARŽELIO DARBUOTOJŲ KASMETINĖS VEIKLOS VERTINIMAS IR SKATINIMAS**

20. Kasmetinės veiklos vertinimo tikslas - įvertinti lopšelio-darželio darbuotojų, išskyrus darbininkus, praėjusių kalendorinių metų veiklą pagal nustatytas metines užduotis, siektinus rezultatus ir jų vertinimo rodiklius.

21. Mokytojų, priešmokyklinio ugdymo mokytojų, direktoriaus pavaduotojos ugdymui, praėjusių kalendorinių metų veikla vertinama vadovaujantis Lietuvos Respublikos švietimo ir mokslo ministro patvirtintais norminiais dokumentais. Kitų lopšelio-darželio darbuotojų praėjusių kalendorinių metų veikla vertinama vadovaujantis Lietuvos Respublikos Vyriausybės ar jos įgaliotos institucijos patvirtintais biudžetinių įstaigų darbuotojųveiklos vertinimo norminiais dokumentais.

 22. Metines veiklos užduotis, siektinus rezultatus ir jų vertinimo rodiklius darbuotojams nustato ir kasmetinę veiklą vertina lopšelio-darželio direktorius ir tiesioginis vadovas, kuruojantis darbuotojo veiklą.

 23. Darbuotojų metinė veikla gali būti įvertinama:

 1) labai gerai;

 2) gerai;

 3) patenkinamai;

 4) nepatenkinamai.

 24. Darbuotojų veikla įvertinama kiekvienais metais iki sausio 31 dienos, jeigu darbuotojas ne trumpiau, kaip 6 mėnesius per praėjusius kalendorinius metus dirbo lopšelyje-darželyje.

 25. Lopšelio-darželio darbuotojo tiesioginis vadovas, t.y. veiklą kuruojantis direktoriaus pavaduotojas, kartu su įstaigos darbuotojų atstovavimą įgyvendinančiais asmenimis, įvertinęs darbuotojo praėjusių kalendorinių metų veiklą:

 25.1. labai gerai - siūloma nustatyti vieniems metams pareiginė algos kintamosios dalies dydį, ne mažesnį kaip 10 procentų pareiginės algos pastoviosios dalies ir gali teikti išvadą su siūlymu skirti premiją;

 25.2. gerai - siūloma nustatyti vieniems metams pareiginės algos kintamosios dalies dydį;

 25.3. patenkinamai - siūloma vienerius metus nenustatyti pareiginės algos kintamosios dalies dydžio;

 25.4. nepatenkinamai - siūloma vieniems metams nustatyti mažesnį pareiginės algos pastoviosios dalies koeficientą, tačiau ne mažesnį, negu aprašo prieduose tai pareigybei numatytas minimalus pareiginės algos pastoviosios dalies koeficientas.

 26. Mokyklos direktorius, gavęs iš tiesioginio vadovo, direktoriaus pavaduotojo, darbuotojų įvertinimą, per 10 darbo dienų priima sprendimą pritarti ar nepritarti tiesioginio vadovo siūlymams. Šis sprendimas galioja vienus metus. Jeigu direktorius priima motyvuotą sprendimą neįgyvendinti siūlymo ar veiklos vertinimo išvados, darbuotojo iki vertinimo buvusi teisinė padėtis nesikeičia.

 **VI SKYRIUS**

 **MOKYTOJŲ, MENINIO UGDYMO MOKYTOJŲ, PRIEŠMOKYKLINIO UGDYMO MOKYTOJŲ, PAGALBOS MOKINIUI SPECIALISTŲ PAREIGINĖ ALGA**

 27. Lopšelio-darželio mokytojų, dirbančių pagal ikimokyklinio ugdymo programą, priešmokyklinio ugdymo mokytojų, dirbančių pagal priešmokyklinio ugdymo programą, specialiųjų pedagogų (logopedų), meninio ugdymo mokytojų, dirbančių pagal ikimokyklinio ir priešmokyklinio ugdymo programas pareiginės algos pastovioji dalis nustatoma pagal mokėjimo sistemos 2; 3;4 priedus atsižvelgiant į pedagoginio darbo stažą, kvalifikacinę kategoriją ir veiklos sudėtingumą.

 28. Lopšelio-darželio pavaduotojo ugdymui pareiginės algos pastovioji dalis nustatoma pagal šios apmokėjimo sistemos 5 priedą.

 29. Mokytojų, dirbančių pagal ikimokyklinio ugdymo programą, meninio ugdymo mokytojų, dirbančių pagal ikimokyklinio ir priešmokyklinio ugdymo programas, priešmokyklinio ugdymo mokytojų, dirbančių pagal priešmokyklinio ugdymo programą, specialiųjų pedagogų (logopedų) kvalifikacinės kategorijos nustatomos švietimo ir mokslo ministro nustatyta tvarka.

 30. Lopšelio-darželio direktorius, nustatydamas pareiginės algos pastoviosios dalies koeficientą darbuotojams, atsižvelgia į lopšeliui-darželiui skirtas lėšas.

 31. Pareiginės algos pastoviosios dalies koeficientas yra didinamas 5 procentais mokytojams, dirbantiems pagal ikimokyklinio ir priešmokyklinio ugdymo programą, kurių grupėje ugdomi 2 vaikai, turintys vidutinius specialiuosius poreikius arba 1 vaikas, turintis didelių arba labai didelių ugdymosi poreikių.

 32. Logopedui pareiginės algos pastoviosios dalies koeficientas yra didinamas 10 procentų už darbą su vaikais, kurie turi vidutinių, didelių ir labai didelių ugdymosi poreikių.

 **VII SKYRIUS**

 **BAIGIAMOSIOS NUOSTATOS**

 33. Ši lopšelio-darželio darbo apmokėjimo sistema įsigalioja nuo 2019 m. sausio 1 dienos.

 34. Lopšelio-darželio darbo užmokesčio dydis tikslinamas kiekvienais mokslo metais ir/ ar pasikeitus teisės aktams, atitinkamai sistema yra peržiūrima ne rečiau, kaip vieną kartą per metus arba pasikeitus teisės aktams.

 35. Darbuotojai ir kiti atsakingi asmenys su šia sistema yra supažindinami pasirašytinai ir privalo laikytis joje nustatytų įpareigojimų.

 36. Priedai, pagal kuriuos yra skaičiuojama darbuotojų pareiginė alga yra pridedami prie šios darbuotojų darbo apmokėjimo sistemos.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_